SAUK kry uitsaairegte vir rugby op skinkbordLuisteraars na die SAUK se radiostasies het vandag goeie nuus gekry. SA Rugby het aangekondig dat SuperSport afstand doen van die fooi vir uitsaairegte aan die SAUK. Dit beteken dat die samesprekings tussen SA Rugby en SuperSport daartoe gelei het dat SuperSport ingestem het om die fooi vir uitsaairegte vir Vodacom se SuperRugby-reeks vir die SAUK te laat vaar. Mark Alexander, president van SA Rugby, het beklemtoon dat radio ŉ bepalende rol speel om rugbyvolgelinge in te lig en daarom is die versoek aan SuperSport gerig. “Eerlik gesê, dit was nie ŉ moeilike gesprek nie,” het Gideon Khobane, uitvoerende hoof van SuperSport, gesê. “Ons ken en verstaan ​​die werklikheid van Suid-Afrika en ons het onmiddellik tot mnr. Alexander se versoek ingestem.” Alexander het op sy beurt gesê: “Namens al ons rugbyvolgelinge en SA Rugby wil ek SuperSport bedank vir hierdie belangrike gebaar. “Hulle het saam met ons en die SAUK gewerk om ŉ oplossing te vind om rugby op die radio-luggolwe te hou en die afstand doen van die regtefooi waarop hulle geregtig is, is ŉ belangrike stap in die proses. “Ek vertrou dat die SAUK nou luisteraars gerus kan stel dat rugbykommentaar vanjaar deel van hul skedules sal wees,” het hy gesê.